Bill Gates u 2002. svake minute gubio 23 tisuće dolara! (1/3/03) - 2003-02-28
Bez obzira na to, prema časopisu Forbes, osnivač Microsofta i dalje je najbogatiji čovjek na svijetu
Časopis objavio je ovogodišnji popis najbogatijih ljudi na svijetu. Na prvom je mjestu, tu nije bilo velikog iznenađenja, opet Bill Gates, osnivač i prvi čovjek - njegovo se bogatstvo na kraju 2002. procjenjivalo na 40 milijardi i 700 milijuna dolara. Prati ga na drugom mjestu investitor Warren Buffett s 30 i pol milijardi dolara. Zanimljivo je da je u 2002. godini Bill Gates postao siromašniji za nešto više od 12 milijardi dolara - procjenjuje se da je gubio 23 tisuće dolara na minutu. Usporedbe radi - Amerikanac koji radi za minimalnu nadnicu 23 tisuće dolara zaradi u cijeloj godini. Od Hrvata na popisu 500 najbogatijih ljudi svijeta, tu je Andronik Lukšić, Čileanac hrvatskog porijekla se s obiteljskim bogatstvom od milijardu i 600 milijuna dolara nalazi na 256. mjestu. Za njega se u časopisu kaže da je zaljubljenik u Hrvatsku i Jadransko more te da posjeduje i hotelski kompleks Plava laguna. Ruska ekonomija možda nije u dobrom stanju, ali zato se na novo objavljenom popisu 500 najbogatijih ljudi svijeta magazina Forbes nalazi čak 17 ruskih milijardera. 2000. godine na popisu nije bio niti jedan, a danas jedino Sjedinjene Države, Njemačka i Japan imaju veći broj superbogataša. Uzimajući u obzir skroman bruto nacionalni dohodak Rusija vjerojatno ima najveći omjer milijardera u odnosu na nacionalno bogatstvu. Najbolje plasiran Rus je 39-godišnji Mihail Kodorovski na 26 mjestu s osam milijardi dolara, koji je bogatstvo stekao u pretvorbi nafne kompanije Yukos. I ostali ruski bogataši su relativno mladi, najmlađi ima 34, a najstariji 52 godine. Od ostalih zanimljivosti s novog popisa najbogatijih izdvajamo da se TV voditeljica Oprah Winfrey pojavila na 427. mjestu s imetkom od ravno milijardu dolara, čime je postala prva američka milijarderka afričkog podrijetla. Među novim miljarderima je i Austrijanac Dietrich Mateschitz tvorac energetskog napitka Red Bull, dok je najmlađi na popisu 19-godišnji Nijemac Albert von Thurn und Taxis koji je naslijedio imetak u vrijedosti od milijardu i pol dolara!